Xitoy koronavirusni engdi va endi Evropaga yordam bermoqchi. Dunyodagi vaziyat

Payshanba kuni mamlakatda koronavirusga chalinishning 19ta yangi holati qayd etilgan, chorshanba kuni bu ko`rsatkich 15ta edi, shundan 6 holatda Xitoydan tashqarida virus yuqtirilgan, 8 holat Xubey provinsiyasida aniqlangan.
So`nggi ma`lumotlarga ko`ra, Xitoyda o`tgan yil dekabridan buyon virusga chalinganlarning jami soni 80 796 nafarga etgan. Shundan faqat 14 801 kishi hozirda ham shifoxonalarda qolmoqda, 62 826 kishi esa butunlay sog`ayib ketgan - bu jami bemorlarning 77,7 foizidir. Virus qurbonlarri 3169 kishini tashkil etgan. Mamlakatda o`rtacha o`lim holati 3,9 foizni tashkil etgan.
Ayni vaqtda jami bemorlarning 14 427 nafari (97,27 foizi) Xubey provinsiyasida, shundan 13462 kishi (jami bemorlarning 90,5 foizi) provinsiya markazi - epidemiya o`chog`i bo`lgan Uhan shahridagi klinikalarda davolanmoqda.
Xitoyning Xubeydan tashqaridagi boshqa hududlarida koronavirus qurbonlari soni 113 kishini tashkil etdi, o`lim holati 0,86 foizlik ko`rsatkichni qayd etdi, Xubeyda bu ko`rsatkich 4,5 foizga, Uhanda esa 4,86 foizga teng bo`ldi.
Jahon sog`liqni saqlash tashkiloti va boshqa ko`plab ekspertlar, shuningdek jurnalistlar Xitoy hukumatining epidemiyaga qarshi kurashdagi harakatlarini, jumladan, qat`iy karantin choralarini olqishlamoqda.
Italiyada do`konlar yopildi
«Italiyada epidemiologik vaziyat hozirda juda og`ir. Italiya Xitoyning epidemiyaga qarshi muvaffaqiyatli tajribasini sinchkovlik bilan o`rganmoqda. Italiya tibbiy tovarlar va uskunalar etishmayotgani sababli qiyinchilik sezmoqda va Xitoy bu o`tkir masalani hal qilishda yordam berishiga umid qilmoqda», deydi Italiya tashqi ishlar vaziri Luiji Di Mayo xitoylik hamkasbi Van I bilan telefon suhbatda.
Xitoy tomoni Rimga mutaxassislar guruhi yuborilishi va Italiyaga tibbiy niqoblar va boshqa uskunalar ko`rinishida gumanitar yordam ko`rsatilishini va`da qilgan. «Biz epidemiyani birgalikda engishimiz zarur», degan Van I.
Italiya ayni vaqtda Covid-19 koronavirusidan zararlanganlar va vafot etganlar soni bo`yicha Xitoydan keyingi ikkinchi o`rinni band etgan: 12 462 kishi virus yuqtirgan va 827 kishi vafot etgan. Holatlar kundan kunga o`sib bormoqda: chorshanba kuni virus yuqtirishning yangi 2313 holati va 196 o`lim qayd etilgandi. Shu bilan birga, 1045 bemor sog`ayib ketgan.
Italiya har million kishiga eng ko`p darajada koronavirus bemori to`g`ri kelayotgan davlat hisoblanadi - 206,1. Sog`liqni saqlash tizimi bor imkoniyatlari darajasida ishlamoqda.
Italiyada misli ko`rilmagan cheklov choralari ko`rilgan. Mamlakatda oziq-ovqat mahsulotlari sotiladigan do`konlar va dorixonalardan boshqa savdo muassasalari yopilgan. Bosh vazir Juzeppe Kontening ma`lum qilishicha, bu qaror bugundan kuchga kirdi va 25 martga qadar amalda bo`ladi.
Shuningdek, barlar, restoranlar, sartaroshxonalar hamda aksar ofislar yopilmoqda. Uylarga oziq-ovqat va boshqa mahsulotlar etkazib berish taqiqlangan.
Butun mamlakatda maktablar, sport zallari, tungi klublar va boshqa ko`ngilochar maskanlar avvalroq karantin choralari doirasida yopilgandi.
AQSh Evropaga yopildi
AQSh prezidenti Donald Tramp payshanbaga o`tar kechasi millatga murojaatida Covid-19 koronavirusi tarqalishi sababli Amerika 13 mart kunidan Evropa mamlakatlaridan keluvchilar uchun 30 kunga vaqtinchalik taqiq o`rnatishini ma`lum qildi. Taqiq Buyuk Britaniya uchun istisno qilinadi.
Shuningdek, Irlandiya, Bolgariya, Xorvatiya va Ruminiya ham ro`yxatda yo`q. Jurnalistlarning aniqlashicha, ushbu mamlakatlarda Donald Tramp oilasining golf maydonlari, mehmonxona va boshqa dam olish maskanlari mavjud.
Ma`lum qilinishicha, hukumat koronavirusdan zarar ko`rgan kompaniyalarga moliyaviy yordam ko`rsatadi - korxonalarga kam foizli zayomlar taqdim etiladi, bu esa «virus oqibatida yuzaga kelgan iqtisodiy qiyinchiliklarni engib o`tishga» yordam beradi.
Bundan tashqari, yaqin vaqtlar ichida infeksiyaga chalingan, karantin holatida bo`lgan yoki boshqa bemorlarga g`amxo`rlik qilayotgan fuqarolarga moliyaviy imtiyozlar berish uchun «misli ko`rilmagan» choralar ko`riladi, shuningdek, Covid-19 tufayli ta`tilga chiqqan xodimlar uchun haq to`lab berilishini va`da qilingan. 
12 mart holatiga ko`ra, AQShda 1377 kishi virus yuqtirgan, 38 kishi virus qurboni bo`lgan.
Rossiya Italiya uchun yopildi
Rossiya vaqtinchalikka Italiya fuqarolariga  mamlakatga kirishni taqiqlaydi. Bu taqiq Italiya orqali keluvchi boshqa xorijliklarga ham taalluqlidir.
Rossiya hukumati farmoyishiga ko`ra, taqiq 13 mart kunidan kuchga kiradi.
Shu kunlarda Rossiya hukumati koronavirus tufayli 13 mart kunidan Italiya, Fransiya, Ispaniya va Germaniya bilan aviaqatnovlarda cheklovlar o`rnatishi ma`lum qilingandi. Faqat bir yo`nalish qolgan - Rim. Bu shaharga faqat «Aeroflot» samolyotlari parvoz qiladi.
Boshqa aviakompaniyalar doimiy reyslarni to`xtatadi. Ular Italiyadan rossiyalik turistlarni charter reyslar orqali tashishi mumkin.
Rossiyada 12 mart kuni yana 6ta yangi holat qayd etildi va jami bemorlar soni 34 nafarga etdi. Qurbonlar yo`q.
Moskvada to`rt kishiga, Kaliningrad va Krasnodar o`lkasida bir nafardan bemorga koronavirus tashxisi qo`yilgan.
Ularning barchasi shu kunlarda virus avj olayotgan davlatlarda bo`lishgani aniqlangan. Ular aynan qaysi davlatlarda bo`lishganiga aniqlik kiritilmagan.
Shu vaqtga qadar Italiyadan qaytib kelgan rossiyaliklarda virus aniqlangandi.
Tryudo dunyodan yopildi
Kanada telekanallari mamlakat bosh vaziri Jastin Tryudo karantinga olingani haqida xabar berdi.
Ma`lum bo`lishicha, Tryudoning rafiqasi Sofi Tryudo Buyuk Britaniyadan qaytganidan so`ng unda koronavirus alomatlari sezilgan. Shifokorlar tezda birinchi xonimdan analiz olib test natijalarini kutmay bosh vazirdan ham analiz olishgan. Tryudoning shifokorlari unga ma`lum vaqt davomida karantinda bo`lishni tavsiya qilgan.
«Bosh vazir karantinda bo`lgan vaqtida mamlakat rahbari lavozimidagi ishlarni davom etiradi va uydan ishlaydi. U ko`rsatmalarni telefon orqali berib boradi», deyiladi xabarda.
Tryudoda koronavirus alomatlari aniqlanmagan, ammo xavfsizlik nuqtayi nazaridan prezident administrasiyasi shunday qarorga kelgan.
So`nggi ma`lumotlarga ko`ra, Kanadada 122 kishida koronavirus aniqlangan, 1 o`lim holati qayd etilgan.
Germaniya xavf ostida
Germaniya kansleri Angela Merkel mamlakatning 70 foiz aholisi koronavirus yuqtirib olishi mumkinligidan ogohlantirdi - bu 58 million kishi deganidir.
«Virus Evropada, u mavjud va biz buni anglab etishimiz kerak. Bu bizning birdamligimiz, sog`lom aqlimiz va bir-birimizga g`amxo`rligimiz uchun sinovdir. Umid qilamanki, biz unga qarshi tura olamiz», - degan u.
Uning qo`shimcha qilishicha, hukumat birinchi navbatda virusga chalinishga moyil bo`lgan keksalar va kasalmand kishilarni himoya qilish uchun barcha choralarni ko`radi. 
Merkel xonimning qayd etishicha, byudjet qo`mitasi koronavirusga qarshi kurash uchun 1,1 milliard dollar ajratishni rejalashtirgan.
12 mart holatiga ko`ra, Germaniyada virusdan zararlanganlar soni 2355 nafarga etgan, 4 kishi vafot etgan.
Jahondagi vaziyat
So`nggi ma`lumotlarga ko`ra, virus dunyoning 120ga yaqin davlatiga tarqalgan, jami 130 308 kishida virus yuqishi holati aniqlangan, qurbonlar soni 4757 nafarni tashkil qilmoqda. Shu bilan birga, 68 678 kishi sog`ayib ketgan.
Janubiy Koreyada so`nggi bir sutka ichida koronavirus infeksiyasini yuqtirib olish bilan bog`liq 114ta yangi holat qayd etilgan. Ayni vaqtda bu mamlakatda koronavirus bemorlari soni 7869 nafarga, qurbonlar soni esa 66 nafarga etgan.
Virus epidemiyasining yana bir o`chog`i Eronda 10075 kishi kasallangan, (+1075) 429 kishi vafot etgan (+75). Eron hukumati Xalqaro valyuta jamg`armasiga (XVJ) koronavirus epidemiyasi tufayli 5 milliard dollar berishni so`rab, murojaat qilgan.
Ispaniya (3003 holat, 84 o`lim) va Fransiyada (2355 holat, 48 o`lim) ham holat og`irlashishi davom etmoqda.
Shveysariya (867 holat, 6 o`lim), Norvegiya (713 holat), Shvesiya (635 holat, 1 o`lim), Daniya (615 holat), Niderlandiya (614 holat, 5 o`lim) va Buyuk Britaniyada (590 holat, 10 o`lim) virus keng tarqalmoqda.